Жорж Албер Буланже
Жорж Албер Буланже () е британски зоолог и ботаник от белгийски произход. Член на Британското кралско научно дружество.

Биография 
Роден е на 19 октомври 1858 година в Брюксел, Белгия, в семейството на нотариус. През 1876 г. завършва естествени науки в Свободния университет в Брюксел и известно време работи в брюкселския музей за естествена история, изследвайки земноводните, влечугите и рибите. През този период той често посещава Националния музей по естествена история в Париж и Британския музей в Лондон.

През 1880 г. Жорж Буланже е поканен да работи в Британския музей от Алберт Гюнтер със задачата да опише земноводните в тяхната колекция. За да заеме длъжността той трябва да приеме британско гражданство. Буланже остава на работа в музея до пенсионирането си през 1920 г.

Според съвременниците Буланже е методичен, има удивителна памет и огромна работоспособност. Освен това той свири на цигулка, говори френски, немски и английски, чете на испански, италиански и малко руски, а като зоолог владее на работно ниво гръцки и латински.

До 1921 г. Буланже публикува 877 книги с общо над 5000 страници, както и 19 монографии за риби, земноводни и влечуги. Описва 1096 вида риби, 556 вида земноводни и 872 вида влечуги. Смятан е за експерт по сладководните риби в Африка, въпреки че никога не е пътувал дотам. Той ръководи и комисията, съставена от белгийския крал Леополд II през 1897 г., която трябва да постави началото на природонаучен музей в Конго.

След пенсионирането си от Британския музей Буланже изучава розите и публикува 34 заглавия на ботаническа тема и двутомно изследване на розите в Европа.

Умира на 23 ноември 1937 година в Сен Мало, Франция, на 79-годишна възраст.

Библиография 
 The Tailless Batrachians of Europe (1897)
 The Snakes Of Europe (1913)

Външни препратки 

 Сканирана версия на Fauna of British India. Reptilia and amphibia от Буланже 
 The Snakes of Europe online текст 
 Списък на рептили, описани от Буланже в Reptile Database 

Зоолози
Белгийски ботаници
Британски ботаници
Белгийски биолози
Британски зоолози
Членове на Британското кралско научно дружество
Хора от община Брюксел